
PRIJEDLOG ZAKONA O IZMJENAMA I DOPUNI ZAKONA O ODGOVORNOSTI PRAVNIH OSOBA ZA KAZNENA DJELA 


I.	USTAVNA OSNOVA ZA DONOŠENJE ZAKONA

	Ustavna osnova za donošenje ovoga zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“, br. 85/10. - pročišćeni tekst i 5/14. - Odluka Ustavnog suda Republike Hrvatske). 


II.	OCJENA STANJA I OSNOVNA PITANJA KOJA SE TREBAJU UREDITI ZAKONOM TE POSLJEDICE KOJE ĆE DONOŠENJEM ZAKONA PROISTEĆI 

Ocjena stanja 

Zakon o odgovornosti pravnih osoba za kaznena djela (,,Narodne novine“, br. 151/03., 110/07., 45/11., 143/12., 114/22. i 114/23.; u daljnjem tekstu: ZOPOKD) donesen je 2003., kao izraz napuštanja načela da pravne osobe ne mogu biti kazneno odgovorne jer nisu sposobne za radnju i krivnju kao osnovne elemente kaznenog djela (societas delinquere non potest). 

Nakon donošenja, ZOPOKD je pet puta revidiran. Posljednjim izmjenama i dopuni (,,Narodne novine“, broj 114/23.) provedeno je usklađivanje sa zahtjevima Konvencije o borbi protiv podmićivanja stranih javnih službenika u međunarodnim poslovnim transakcijama (,,Narodne novine – Međunarodni ugovori“, broj 10/23.), proširenjem temelja odgovornosti pravnih osoba za kaznena djela, preciziranjem značenja izraza odgovorne osobe te pooštravanjem zakonske kaznenopravne politike kažnjavanja pravnih osoba za kaznena djela.

[bookmark: _Hlk227314415][bookmark: _Hlk227316293]Analiza zakonodavstva koja je uslijedila po donošenju Direktive (EU) 2024/1203 Europskog parlamenta i Vijeća od 11. travnja 2024. o zaštiti okoliša putem kaznenog prava i zamjeni direktiva 2008/99/EZ i 2009/123/EZ (SL L, 2024/1203, 30.4.2024., u daljnjem tekstu: Direktiva (EU) 2024/1203), ukazala je na potrebu revizije članka 10. ZOPOKD-a, koji propisuje visinu novčane kazne, radi postizanja pune usklađenosti s člankom 7. stavcima 3. i 4. Direktive (EU) 2024/1203. Naime, Direktiva (EU) 2024/1203 od država članica zahtijeva propisivanje učinkovitih, proporcionalnih i odgovarajućih kazni za pravne osobe u odnosu na namjerna kaznena djela propisana člankom 3. stavkom 2. Direktive (EU) 2024/1203. Pritom im ostavlja na dispoziciji da same odrede jedan od dva alternativno propisana modela kažnjavanja. Prvi model, označavao bi sustav kažnjavanja pravnih osoba za namjerna kaznena djela temeljem ukupnog svjetskog prihoda pravne osobe, a prema kojem bi države članice trebale odlučiti hoće li se taj prihod računati na osnovi poslovne godine koja prethodi godini u kojoj je počinjeno kazneno djelo ili na osnovi poslovne godine koja prethodi odluci o izricanju novčane kazne. Drugi model, označavao bi model utvrđivanja fiksnih iznosa novčanih kazni. S obzirom na to da ZOPOKD već sada kao temeljno pravilo propisuje model fiksnih iznosa novčanih kazni za kaznena djela pravnih osoba, a alternativno i mogućnost njihovog kažnjavanja novčanom kaznom ovisnom o ukupnom godišnjem prihodu pravne osobe, ostvarenom u godini koja prethodi godini donošenja presude, kada se svrha kažnjavanja ne može ostvariti fiksnim iznosom novčanih kazni, Republika Hrvatska odlučila se za zadržavanje postojećeg modela propisanih kazni za kaznena djela pravnih osoba.


Osnovna pitanja koja se trebaju urediti zakonom

[bookmark: _Hlk227315439][bookmark: _Hlk227315995][bookmark: _Hlk227318493]Predloženim zakonom predlaže se pooštriti zakonsku kaznenupravnu politiku kažnjavanja pravnih osoba sukladno Direktivi (EU) 2024/1203. Naime, Direktiva (EU) 2024/1203 od država članica sukladno članku 7. stavku 1., zahtijeva propisivanje učinkovitih, proporcionalnih i odgovarajućih kazni za pravne osobe u odnosu na namjerna kaznena djela. Tako se u odnosu na kaznena djela propisana člankom 3. stavkom 2. točkama (m), (n), (o), (q) i (r) Direktive (EU) 2024/1203 propisuje novčana kazna u iznosu od 24.000.000,00 eura (članak 7. stavak 3. točka b ii Direktive (EU) 2024/1203). Kaznena djela iz predmetnih točaka predlažu se prenijeti u nacionalno kazneno zakonodavstvo kaznenim djelima Onečišćenja okoliša zahvaćanjem voda iz članka 198.a, Uništavanja zaštićenih dijelova prirode iz članka 200., Uništavanja staništa iz članka 201., Trgovanja divljim vrstama iz članka 202., i Protuzakonitog unošenja u okoliš invazivnih stranih vrsta iz članka 202.a prijedloga zakona o izmjenama i dopunama Kaznenog zakona, a koja bi po visini predložene kazne zatvora trebala biti gradirana u smislu članka 10. stavka 1. ZOPOKD. Kako je predmetnim člankom i stavkom propisan opći zakonski maksimum u visini do 10.000.000,00 eura, bilo je potrebno pooštriti zakonsku kaznenopravnu politiku kažnjavanja pravnih osoba, kako bi ista udovoljila zahtjevima iz članka 7. stavka 3. točke (b) ii. Direktive (EU) 2024/1203.

[bookmark: _Hlk227317757][bookmark: _Hlk227318574]Nadalje, sukladno zahtjevima iz članka 7. stavka 3. točke (a) ii. Direktive (EU) 2024/1203 za namjerna kaznena djela obuhvaćena člankom 3. stavkom 2. točkama od (a) do (l) te točkama (p), (s) i (t) propisuje se novčana kazna u iznosu od 40.000.000,00 eura. S obzirom na to da se radi o kaznenim djelima koja odgovaraju kaznenim djelima Onečišćenja okoliša iz članka 193., Onečišćenja okoliša proizvodima iz članka 193.a, Onečišćenja okoliša tvarima iz članak 193.b, Onečišćenja okoliša živom iz članka 193.c, Onečišćenja okoliša projektima iz članka 193.d, Ispuštanja onečišćujućih tvari s plovnog objekta iz članka 194., Nedopuštenog recikliranja brodova iz članka 194.a, Protupravnog korištenja tvari koje oštećuju ozonski sloj iz članka 195., Protupravnog korištenja fluoriranih stakleničkih plinova iz članka 195.a, Ugrožavanja okoliša otpadom iz članka 196., Ugrožavanja okoliša postrojenjem iz članka 197., Ugrožavanja okoliša radiokativnim tvarima i materijalima iz članka 198. i Stavljanja na tržište Europske unije proizvoda i robe povezanih s defoerstacijom iz članka 209.a prijedloga zakona o izmjenama i dopunama Kaznenog zakona, koja bi po visini predložene kazne zatvora trebala biti gradirana u smislu članka 10. stavka 2. ZOPOKD, bilo je potrebno pooštriti zakonsku kaznenopravnu politiku kažnjavanja pravnih osoba, kako bi ista udovoljila zahtjevima iz članka 7. stavka 3. točke b i Direktive (EU) 2024/1203.

[bookmark: _Hlk227318637][bookmark: _Hlk227319665]S obzirom na to da se predlaže pooštriti zakonsku kaznenopravnu politiku kažnjavanja za članak 10. stavke 1. i 2. ZOPOKD za koja je propisana posebna najveća mjera od jedne godine zatvora, odnosno pet godina zatvora, bilo je potrebno razmjerno pooštriti i zakonsku kaznenopravnu politiku kažnjavanja za kaznena djela za koja je propisana posebna najveća mjera zatvora od 10 odnosno 15 godina (članak 10. stavci 3. i 4. ZOPOKD).

Sukladno predloženom pooštravanju maksimuma novčanih kazni iz članka 10. stavka 1. - 4. ZOPOKD, bilo je potrebno izmijeniti i njegov članak 13. stavak 2. na način da se propiše viši iznos novčane kazne za koju je moguće izreći uvjetnu osudu. Tako se predlaže da iznos izrečene kazne pravnoj osobi koja se može zamijeniti uvjetnom osudom, predstavlja novčanu kaznu do 40.000,00 eura, umjesto dosadašnje novčane kazne u iznosu do 20.000,00 eura.

Posljedice koje će donošenjem zakona proisteći

Stupanjem na snagu ovoga zakona osigurat će se usklađenost sa zahtjevima Direktive (EU) 2024/1203 i generalno pooštriti zakonska kaznenopravna politika kažnjavanja za sve entitete koji pravni poredak Republike Hrvatske priznaje pravnu osobnost. 

	
III.	OCJENA I IZVORI SREDSTVA POTREBNIH ZA PROVOĐENJE ZAKONA

Za provedbu ovoga zakona sredstva su osigurana u okviru redovitog poslovanja Ministarstva pravosuđa, uprave i digitalne transformacije te nije potrebno osigurati dodatna financijska sredstva u državnom proračunu Republike Hrvatske.





































PRIJEDLOG ZAKONA O IZMJENAMA I DOPUNI ZAKONA O ODGOVORNOSTI PRAVNIH OSOBA ZA KAZNENA DJELA

Članak 1.

U Zakonu o odgovornosti pravnih osoba za kaznena djela (,,Narodne novine“, br. 151/03., 110/07., 45/11., 143/12., 114/22. i 114/23.), u članku 1.a podstavku 2. točka na kraju podstavka zamjenjuje se zarezom i dodaje se podstavak 3. koji glasi:
,,- Direktivom (EU) 2024/1203 Europskog parlamenta i Vijeća od 11. travnja 2024. o zaštiti okoliša putem kaznenog prava i zamjeni direktiva 2008/99/EZ i 2009/123/EZ (SL L, 2024/1203, 30.4.2024.).“.

Članak 2.

U članku 10. stavku 1. broj: ,,10.000.000,00“ zamjenjuje se brojem: ,,25.000.000,00“.

[bookmark: _Hlk227320558][bookmark: _Hlk227320577]U stavku 2. broj: ,,15.000.000,00“ zamjenjuje se brojem: ,,40.000.000,00“.

[bookmark: _Hlk227320762]U stavku 3. broj: ,,20.000.000,00“ zamjenjuje se brojem: ,,45.000.000,00“.

U stavku 4. broj: ,,25.000.000,00“ zamjenjuje se brojem: ,,50.000.000,00“.

Članak 3.

U članku 13. stavku 2. broj: „20.000,00“ zamjenjuje se brojem: „40.000,00“.

Članak 4.

Ovaj Zakon objavit će se u ,,Narodnim novinama“, a stupa na snagu 1. siječnja 2027. 




















O B R A Z L O Ž E NJ E

Uz članak 1.

U članku 1.a ZOPOKD, koji sadrži popis akata Europske unije s kojima su njegove odredbe usklađene, predlaže se dodati Direktivu (EU) 2024/1203. 

Uz članak 2.
[bookmark: _Hlk227320492][bookmark: _Hlk227320691]Ovim člankom pooštrava se zakonska kaznenopravna politika kažnjavanja pravnih osoba sukladno zahtjevima iz članka 7. stavka 3. točaka (a) i. i (b) ii. Direktive (EU) 2024/1203. Pritom se zadržava dosadašnji model gradiranja kazni kroz četiri razreda, ovisno o težini propisane kazne za pojedino kazneno djelo. U odnosu na kaznena djela koja bi prema visini predložene kazne zatvora bila gradirana u smislu članka 10. stavka 1. ZOPOKD, predlaže se sukladno članku 7. stavku 3. točki (b) ii. pooštriti opći maksimum novčane kazne s 10.000.000,00 eura na 25.000.000,00 eura, dok se sukladno zahtjevima iz članka 7. stavka 3. točke (a) ii. u odnosu na kaznena djela koja bi prema visini predložene kazne zatvora bila gradirana u smislu članka 10. stavka 2. ZOPOKD, predlaže pooštriti opći maksimum novčane kazne s 15.000.000,00 eura na 40.000.000,00 eura. 

[bookmark: _Hlk227320841][bookmark: _Hlk227320787]Sukladno predloženim izmjenama, bilo je potrebno razmjerno pooštriti i zakonsku kaznenopravnu politiku kažnjavanja za kaznena djela za koja je propisana posebna najveća mjera zatvora od 10 odnosno 15 godina (članak 10. stavci 3. i 4. ZOPOKD) i to na način da se za kaznena djela koja bi prema visini predložene kazne zatvora bila gradirana u smislu članka 10. stavka 3., predlaže opći zakonski maksimum u visini od 45.000.000,00 eura odnosno za 50.000.000,00 eura kada bi ona bila gradirana u smislu članka 10. stavka 4. ZOPOKD.

Uz članak 3.
Člankom 13. stavkom 2. ZOPOKD predlaže se, imajući u vidu predložene kazne u članku 2. prijedloga zakona, kojim se mijenja članak 10. stavci 1. - 4. ZOPOKD povisiti formalnu pretpostavku izricanja uvjetne osude, na način da iznos izrečene kazne pravnoj osobi koja se može zamijeniti uvjetnom osudom predstavlja novčanu kaznu do 40.000,00 eura, umjesto dosadašnje novčane kazne u iznosu do 20.000,00 eura. 

Uz članak 4.
Ovim člankom propisuje se stupanje ovoga Zakona na snagu.














TEKST ODREDBI VAŽEĆEG ZAKONA KOJE SE MIJENJAJU,
 ODNOSNO DOPUNJUJU

Članak 1.a

Ovaj Zakon sadrži odredbe koje su u skladu sa sljedećim aktima Europske unije:

–	Okvirnom odlukom Vijeća 2005/667 PUP, od 12. lipnja 2005. godine o jačanju kaznenopravnog okvira za provedbu zakona protiv onečišćenja brodovima (SL L 255, 30.9. 2005.),
– 	Drugim protokolom, od 19. lipnja 1997. godine, koji se donosi na temelju članka K.3 Ugovora o Europskoj uniji, uz Konvenciju za zaštitu financijskih interesa Europskih zajednica (SL C 221, 19.7.1997., str. 12.).

Članak 10.

(1) Ako je za kazneno djelo propisana novčana kazna ili kazna zatvora s posebnom najvećom mjerom od jedne godine zatvora, pravna se osoba može kazniti novčanom kaznom od 5000,00 do 10.000.000,00 eura.

(2) Ako je za kazneno djelo propisana kazna zatvora s posebnom najvećom mjerom od pet godina zatvora, pravna se osoba može kazniti novčanom kaznom od 10.000,00 do 15.000.000,00 eura.

(3) Ako je za kazneno djelo propisana kazna zatvora s posebnom najvećom mjerom od deset godina zatvora, pravna se osoba može kazniti novčanom kaznom od 15.000,00 do 20.000.000,00 eura.

(4) Ako je za kazneno djelo propisana kazna zatvora s posebnom najvećom mjerom od petnaest godina zatvora ili teža kazna, pravna se osoba može kazniti novčanom kaznom od 20.000,00 do 25.000.000,00 eura.

(5) Ako se kaznama iz stavaka 1. do 4. ovoga članka svrha kažnjavanja ne bi ostvarila, pravna osoba može se kazniti novčanom kaznom u iznosu do 10 % ukupnoga godišnjeg prihoda pravne osobe ostvarenog u poslovnoj godini koja prethodi godini donošenja presude.

[bookmark: _GoBack]Članak 13. 

(1) Sud može pravnoj osobi izreći uvjetnu osudu tako da istodobno odredi da se novčana kazna neće izvršiti ako pravna osoba u vremenu koje sud odredi, a koje ne može biti kraće od jedne niti dulje od tri godine, ne počini novo kazneno djelo. 

(2) Uvjetna osuda može se izreći za kaznena djela za koja je sud osudio pravnu osobu na novčanu kaznu manju od 20.000,00 eura. 

(3) Prema pravnoj osobi ne može se primijeniti djelomična uvjetna osuda. 

